CELEX: 32021D0786
Language: bg
Date: 2021-05-10 00:00:00
Title: Решение за изпълнение (ЕС) 2021/786 на Съвета от 10 май 2021 година за разрешаване на Република Хърватия да прилага освобождаване от данъчно облагане за газьола, използван за експлоатация на машини при хуманитарното разминиране, в съответствие с член 19 от Директива 2003/96/ЕО

17.5.2021   
               
               
                  BG
               
               
                  Официален вестник на Европейския съюз
               
               
                  L 173/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/786 НА СЪВЕТА
         от 10 май 2021 година
         за разрешаване на Република Хърватия да прилага освобождаване от данъчно облагане за газьола, използван за експлоатация на машини при хуманитарното разминиране, в съответствие с член 19 от Директива 2003/96/ЕО
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     В съответствие с член 19 от Директива 2003/96/ЕО, с Решение за изпълнение 2014/921/ЕС на Съвета (2) на Хърватия беше разрешено да прилага до 19 декември 2020 г. освобождаване от данъчно облагане за газьола (наричано по-нататък „освобождаване от данъчно облагане“), използван за експлоатация на специализирани машини при хуманитарното разминиране.
                  
               
                     (2)
                  
                  
                     На 18 септември 2020 г. Хърватия поиска разрешение да продължи да прилага освобождаването от данъчно облагане за периода от 20 декември 2020 г. до 19 декември 2026 г. По искане на Комисията, на 13 октомври 2020 г. и на 6 ноември 2020 г. Хърватия представи допълнителна информация в подкрепа на заявлението си.
                  
               
                     (3)
                  
                  
                     С освобождаването от данъчно облагане, което възнамерява да продължи да прилага, Хърватия цели да ускори разминирането на районите, в които все още има мини и които се намират в различни региони. Освобождаването от данъчно облагане ще има непосредствено положително въздействие върху живота и здравето на хората в тези региони.
                  
               
                     (4)
                  
                  
                     Освобождаването от данъчно облагане следва да е ограничено до акредитираните машини със специално предназначение, проектирани и изработени специално за разчистване на минирани райони.
                  
               
                     (5)
                  
                  
                     Освобождаването от данъчно облагане следва да е ограничено до районите на територията на Хърватия, в които има мини.
                  
               
                     (6)
                  
                  
                     Освобождаването от данъчно облагане следва да се прилага за всички оператори, участващи в хуманитарното разминиране в Хърватия, като по този начин няма да бъде дадено икономическо предимство на нито един конкретен оператор.
                  
               
                     (7)
                  
                  
                     Следователно освобождаването от данъчното облагане е приемливо от гледна точка на правилното функциониране на вътрешния пазар и на необходимостта от осигуряване на лоялна конкуренция и е съвместима с политиките на Съюза в областта на здравеопазването, околната среда, енергетиката и транспорта.
                  
               
                     (8)
                  
                  
                     Всяко разрешение, предоставено по силата на член 19, параграф 1 от Директива 2003/96/ЕО, трябва да е строго ограничено във времето. С цел на съответните икономически оператори да бъде дадена достатъчна степен на сигурност и достатъчно време, за да завършат процеса по разминиране на засегнатите райони, разрешението следва да се предостави за срок от шест години.
                  
               
                     (9)
                  
                  
                     За да се предостави правна сигурност за икономическите оператори, участващи в операциите по разминиране, и да се избегне потенциалното увеличаване на административната тежест, произтичаща от промените в приложимата данъчна ставка, Хърватия следва да може да прилага без прекъсване освобождаването от данъчно облагане. Поради това исканото разрешение следва да се предостави така, че да поражда действие от 20 декември 2020 г. и да осигурява последователност и приемственост с предишните разпоредби съгласно Решение за изпълнение 2014/921/ЕС.
                  
               
                     (10)
                  
                  
                     Настоящото решение не засяга прилагането на правилата на Съюза относно държавните помощи,
                  
               ПРИЕ НАСТОЯЩОТО РЕШЕНИЕ:
         
            Член 1
            На Хърватия се разрешава да освободи от данъчно облагане газьола, използван за експлоатация на машини при хуманитарното разминиране на нейна територия. Освобождаването от данъчно облагане е ограничено до акредитираните машини със специално предназначение, проектирани и изработени специално за разчистване на минирани райони.
         
         
            Член 2
            Настоящото решение се прилага от 20 декември 2020 г. до 19 декември 2026 г.
            Ако обаче Съветът, като действа въз основа на член 113 или на друга относима разпоредба от Договора, предвиди общи правила за данъчни предимства за хуманитарното разминиране, настоящото решение престава да се прилага в деня, в който станат приложими тези общи правила.
         
         
            Член 3
            Адресат на настоящото решение е Република Хърватия.
         
         
            Съставено в Брюксел на 10 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 283, 31.10.2003 г., стр. 51.
         
            (2)  Решение за изпълнение 2014/921/ЕС на Съвета от 16 декември 2014 г. за разрешаване на Хърватия да приложи освобождаване от данъчно облагане за газьола, използван за експлоатация на машини при хуманитарното разминиране, в съответствие с член 19 от Директива 2003/96/ЕО (ОВ L 363, 18.12.2014 г., стр. 150).